Quoniam Deo annuente pastoralis cura nobis commissa est, sollicite providere nos condecet, ut in gregibus nobis creditis, si quæ spinæ discordiarum pullulare ceperint, mox falce sententiæ nostræ recidantur. Ego, igitur, Godefridus, sanctæ Lingonensis ecclesiæ humilis minister, cognita controversia, quæ inter ecclesiam Sancti-Johannis de Pratis, et ecclesiam S. Mariæ Rubeimontis, de parochia Asiaci, cæterisque quampluribus querimoniis diu exagitata fuerat, assensu et laude utriusque partis, ratione, æquitateque dictante, finem imponere curavimus. Præcepimus itaque, quatenus bis in anno, scilicet in festo Sancti-Germani, festoque Omnium Sanctorum, de castro, atque de burgo omnes de tota parochia ad ecclesiam Asiacensem, cum debitis oblationibus generaliter conveniant. Præterea confessiones, reconciliationes, puerperarum, nuptiarum, judiciorumque benedictiones, cereus et chrisma, omnia ad parochiam pertinentia, jussione nostra eidem ecclesiæ collata sunt. De baptizandis infantibus sic definitum est, ut qui potuerint occurrere ad parochiam, ibidem baptizentur. Si autem necessitas poposcerit a parochiano Asiaci in ecclesia S. Mariæ baptizentur. Defuncti omnes ad ecclesiam Asiaci sepeliantur, exceptis iis qui, præmisso jure parochiæ, ad ecclesiam S. Mariæ sepeliri voluerint, qui redditi a parochiano, conventu exeunte, recepti fuerint. Sin aliter nullo modo reddantur, immo ad parochiam sepeliendi deferantur. Hæc a nullo alio præsumantur nisi a parochiano, vel ab eo cui ipse, necessitate exigente, injunxerit. Acta sunt hæc VIII calendas novembris, Innocentio II, Romanæ sedis papa existente; regnante Ludovico rege, Juniore, anno ab Incarnatione Domini M. CXLI; utraque parte laudante. Præsente Rainardo, ejusdem castri domino. Audientibus his: Garnerio, archidiacono; Bosone, decano de Montebarro; Milone, decano de Sisimis; Rainerio, milite de Roca; Rogerio de Anciaco. Adfuerunt etiam hi ex parte ecclesiæ S. Johannis: Petrus, ejusdem ecclesiæ abbas; Odo, monachus; Bernardus Claudus; Bernardus, præpositus; Thebaudus, filius ejus; Galerannus; Stephanus Moran; Theodoricus de Taveniaco. Ex parte ecclesiæ S. Mariæ Rubeimontis adfuerunt hi: abbatissa ejusdem ecclesiæ nomine Damnuis; Maria de Nuceriis; Simon, capellanus ejus; Petrus Arnaldus; Milo, faber; Galterius de Garda.